Source: https://oigusaktid.tallinn.ee/?id=3001&aktid=109569&fd=1&leht=2&q_sort=elex_akt.akt_vkp
Timestamp: 2019-06-19 23:12:42+00:00
Document Index: 6093966

Matched Legal Cases: ['§ 22', '§ 37', '§ 16', '§ 17', '§ 2', '§ 126']

Redaktsiooni kehtivus: 01.01.2011 - ...
lugeda euro kasutusele võtmisel õigusaktis märgitud kroonid eurodeks ümberarvestamise kursi alusel
Kohaliku omavalitsuse korralduse seaduse § 22 lg 1 p 7 ja § 37 lg 4 p 2 ning Tallinna Linnavolikogu 9. veebruari 2006 määruse nr 5 “Tallinna arengudokumentide menetlemise kord” § 16 lg 2 p 2 ja § 17 lg 4 alusel ning kooskõlas sotsiaalministri 31. detsembri 2001 määruse nr 166 “Haigla funktsionaalse arengukava ja ehitusprojekti meditsiinitehnoloogia osa kinnitamise kord” § 2, Tallinna Linnavolikogu 21. juuni 2007 määrusega nr 21 “Tallinna linna eelarvestrateegia aastateks 2008-2011” ja 14. detsembri 2006 otsusega nr 357 “Tallinna rahvastiku tervise arengukava ja Tallinna tervishoiu arengukava koostamise algatamine ja lähteülesannete kehtestamine” ning tulenevalt linnavalitsuse ettepanekust,
1. Kinnitada Tallinna tervishoiu arengukava 2007-2015 vastavalt lisale.
2. Arvestada Tallinna tervishoiu arengukavaga 2007-2015 Tallinna linna järgnevate aastate eelarvestrateegiate ja eelarvete koostamisel vastavalt linna rahalistele võimalustele.
Tallinna tervishoiu arengukavas 2007-2015 (edaspidi Tallinna tervishoiu arengukava) on analüüsitud järgmiste tervishoiuteenuste osutamist: üldarstiabi, ambulatoorne eriarstiabi, statsionaarne eriarstiabi, hambaravi, kiirabi, õendusabi, koolitervishoid, riskigruppide (sealhulgas ravikindlustusega hõlmamata isikute, Tðernobõli tuumaelektrijaama kahjusid likvideerimas käinud isikute jne) ravi korraldust, ennetustegevust (narkomaania, HIV, tuberkuloos, vaktsineerimine jne), hooldusravi, meditsiinilisi tugiteenuseid (radioloogia, labor jne).
· Tallinna Linnavolikogu 6. oktoobri 2005 määrus nr 53 “Tallinna arengukava 2006-2021”.
· Tallinna Linnavolikogu 21. juuni 2007 määrus nr 21 “Tallinna linna eelarvestrateegia aastateks 2008-2011”.
Tallinna tervishoiu arengukava on eelneva kolme vahearuande kokkuvõte ning keskendub peaasjalikult erinevate arenguperspektiivide detailsele analüüsile, asetades sealjuures peamise rõhu haiglate hoonetesse investeerimise vajadustele. Vastavates kalkulatsioonides on lihtsuse ja arusaadavuse eesmärgil kasutatud tänapäevaseid hindu. See tähendab, et arvesse ei ole võetud võimalikke ehitushindade muutusi ning inflatsiooni mõjusid. Lisaks on stsenaariumitest välja jäetud Aktsiaseltsi Lääne-Tallinna Keskhaigla 150-kohalise hooldushaigla ehitamise rahavood. Kuigi vastav kohustus on Sotsiaalministeeriumi poolt haiglale pandud, puuduvad hetkel Eesti Haigekassaga vastavad tellimuslepingud ning ka selleks otstarbeks vajaminev maa-ala Nõmmel (Lõuna tn 50 ei ole Aktsiaseltsi Lääne-Tallinna Keskhaigla omandis). Sõltumata Lõuna tn 50 maa omandivormist, on hooldushaiglaga seonduvate ressursside planeerimine hädavajalik.
Vastavalt sotsiaalministri 28. detsembri 2001 määruse nr 159 “Arstide erialade arengukavad” § 126 lg 1 ei prognoosita hambaraviteenuse vajaduse vähenemist, küll aga prognoositakse tarbimise vähenemist. Nimelt jõustus 1. oktoobril 2002 uus ravikindlustuse seadus, mille kohaselt Eesti Haigekassa poolt tasustatakse peaaegu 100% hambaraviteenus alla 19-aastastele isikutele. Samuti volitati sotsiaalministrit kehtestama oma määrusega kõrgendatud hüvitise määra rasedale, alla üheaastase lapse emale ja isikule, kellel on tekkinud talle osutatud tervishoiuteenuse tagajärjel suurenenud vajadus saada hambaraviteenust. Sotsiaalminister kehtestas eelpool nimetatud määrad 16. detsembri 2002 määrusega nr 145 “Täiskasvanute hambaraviteenuse hüvitise määrad, maksmise kord ning hambaravihüvitise saamiseks vajalike dokumentide loetelu, neis sisalduvate andmete koosseis ja dokumentide esitamise kord”.
Kõikide haiglatega, mis on kantud haiglavõrgu arengukava nimekirja, sõlmib Eesti Haigekassa 5-aastase lepingu tervishoiuteenuste rahastamise üldiste tingimuste kohta. Nimekirja kandmata haiglatega võib Eesti Haigekassa sõlmida kuni 3-aastase lepingu tervishoiuteenuste rahastamise üldiste tingimuste kohta.
Tallinna Linnavolikogu 20. veebruari 2003 määrusega nr 16 kinnitatud “Uimastite ja HIV/AIDSi leviku ennetamise tegevuskavas Tallinnas aastateks 2003-2007” leitakse, et otstarbekas on uimastitega koos käsitleda HIV-nakkuse leviku piiramist, sest ühelt poolt kattuvad suuresti mõlemad ohutegurid (vähesed sotsiaalsed oskused, ebakindlus seksuaalkäitumises, ohtude alahindamine, madal terviseteadlikkus, prostitutsioon), teiselt poolt on uimastite veeni süstimine muutunud üheks olulisemaks HIV-nakkuse levikuteeks. Tegevuskavas nähakse ette, et Aktsiaseltsile Lääne-Tallinna Keskhaigla, aktsiaseltsile Ida-Tallinna Keskhaigla ja Sihtasutusele Tallinna Lastehaigla tehakse ettepanek spetsiaalsete võõrutus- ja asendusravi teenistuste loomiseks eraldi täiskasvanutele (vähemalt 3) ning lastele ja teismelistele (vähemalt 1 lisaks Sihtasutuses Tallinna Lastehaigla töötavale), kus on võimalused detoksikatsiooniks, ägeda võõrutusseisundi raviks, individuaal- ja rühmateraapiaks ning individuaalsete kriisiolukordade lahendamiseks. Tegevuskava kohaselt planeeritakse finantseerida sõltuvushäiretega laste/noorukite ravi ja rehabilitatsiooni Sihtasutuses Tallinna Lastehaigla 1 600 000 krooniga aastas ning opiaatsõltuvate isikute asendusravi korraldamist Aktsiaseltsis Lääne-Tallinna Keskhaigla 2 000 000 krooniga aastas.
Tallinna Linnavolikogu 26. jaanuari 2006 määrus nr 3 “Tallinna sotsiaalhoolekande arengukava 2006-2010 ja sotsiaalhoolekande tegevuskava 2006-2008” kohaselt:
Arengukava Sotsiaalministeeriumi veebilehel: 2004. aasta augustis kiitis Vabariigi Valitsus heaks “Eesti hooldusravivõrgu arengukava 2004-2015”, mille alusel on käesolevas Tallinna tervishoiu arengukavas planeeritud voodikohtade arv.
· maapiirkonnas, mille asustustihedus on alla 20 elaniku km² kohta, peab olema üks kiirabibrigaad 10 000-15 000 elaniku kohta.
Tabel 2. Rahvaarvu muutus Tallinnas ja tagamaal erinevate prognoosivariantide järgi, 2000-2025.
· toetada perearsti assistendi ametikohtade loomist, et võimaldada perearstil ja -õel tegelda senisest enam ennetustööga.
Teenuse sihtgrupiks on hooldusravi vajavad füüsiliste probleemidega kroonilised haiged, terminaalses seisundis patsiendid ja surijad, kellest enamiku (82,5%) moodustavad üle 65-aastased isikud, kellel puudub perspektiiv oluliseks paranemiseks. Koduõenduse sihtgrupp on laienev, hõlmates senisest enam lapsi, psüühikahäiretega inimesi, sünnitanud emasid, ägeda haiguse paranemisperioodis olevaid inimesi.
Keskmine visiitide arv kuus ühe haige kohta on 15, mis võimaldab aasta jooksul ühel õel teenindada 70-80 haiget, tehes aastas ca 1320 visiiti. Kroonilise patsiendi ravijuhu periood võib olla küllaltki pikk – aasta, kaks või isegi kauem.
Tallinna elanikest moodustavad üle 65-aastased 14,7%. Võttes aluseks väljakujunenud Euroopa mudeli, peab Tallinnas olema 5 koduõendusteenust osutavat õde 1000 eaka kohta, seega kokku 295 õde ca 60 000 eaka kohta.
Eesti Haigekassa arengukava aastateks 2007-2009 (kinnitatud Eesti Haigekassa Nõukogu otsusega 19. jaanuaril 2007) kohaselt tasuvad edaspidi teenuse eest haigekassa, kohalik omavalitsus ja haige ise.
Euroopa riikide andmetel esineb 10-20% noorukitel üks või mitu vaimse tervise või käitumisprobleemi. Vaimse tervisega seotud probleemide varajane avastamine, äratundmine ja asjakohane abi on seni olnud põhjendamatult vähese tähelepanu objektiks, nende esinemissagedus aga oluliselt alahinnatud. Mured, mis vaevavad meie koolilapsi, võivad olla laste suitsiidide põhjusteks. Professor J. Kruusvalli uurimusest 2004. aastal selgus, et 10% Tallinna koolide kaheksandate klasside õpilastest valdab pidevalt või sageli elutüdimus ning 17% sama vanuseastme õpilastest on korduvalt kogenud narrimist või kiusamist, moodustades nii põhjendamatult suure riskirühma.
Voodikohtade vajaduse planeerimise aluseks on Vabariigi Valitsuses heaks kiidetud “Eesti hooldusravivõrgu arengukava 2004-2015” normatiiv. Statsionaarse hooldusravi kohtade (voodite) vajadus on 10 voodit 1000 65-aastase ja vanema elaniku kohta ning teeninduspiirkonna suuruseks on vähemalt 2000 65-aastast ja vanemat elanikku. Geriaatrilise hindamismeeskonna teenust vajab hinnanguliselt 10% üle 65-aastastest elanikest. Seisuga 1. jaanuar 2007 elas Tallinnas rahvastikuregistri andmetel 68 870 üle 65-aastast inimest. Lisaks elas Harjumaal 17 158 65-aastast ja vanemat elanikku.
Võtmeküsimuseks kohtade arvu olulisel suurendamisel on hooldusravi rahastamisel osalevate osapoolte valmisolek rahastada hooldusravi “Eesti hooldusravivõrgu arengukava 2004-2015” kohaselt. Kava järgi pidanuks alates 2007. aastast jagunema hooldusravi tasumine ravikindlustuse, kohaliku omavalitsuse ja isiku vahel vastavalt 65%, 19% ja 16%.
Keskhaiglate nõukogude 30. märtsi 2007 ühiskoosolek otsustas, et keskhaiglate arengus arvestatakse stsenaariumit II, mille järgi keskhaiglad viivad oma funktsionaalsed arengukavad ellu iseseisvatena ning struktuurfondidesse esitab aastateks 2007-2011 taotluse Aktsiaselts Lääne-Tallinna Keskhaigla ja aastateks 2011-2015 aktsiaselts Ida-Tallinna Keskhaigla.
Stsenaariumi II kohaselt jätkavad Tallinna keskhaiglad eraldiseisvatena ning tegutsevad funktsionaalses arengukavas II väljatoodud arenguteid pidi. Aktsiaselts Lääne-Tallinna Keskhaigla renoveerib oma olemasolevad korpused ning alustatakse Paldiski maantee juurdeehitust niipea kui võimalik. Ehitustööd lõpetatakse 2012. aasta lõpuks. Peale seda alustab aktsiaselts Ida-Tallinna Keskhaigla XO-korpuse ehitamist, eeldusel, et 2013. aastal avanevatest Euroopa Liidu struktuurfondi rahadest saab aktsiaselts Ida-Tallinna Keskhaigla oma ehitust finantseerida.
Sihtasutus Põhja-Eesti Regionaalhaigla asutati Vabariigi Valitsuse 25. juuli 2001 korraldusega nr 556-k Mustamäe Haigla,? Eesti Onkoloogiakeskuse, Tallinna Psühhiaatriahaigla, Kivimäe Haigla, Tallinna Nahahaiguste Haigla,? Kutsehaiguste Kliiniku ja Arstliku Perenõuandla ühendamise teel. 1. aprillil 2003 liideti Keila Haigla.
Kõigi uuringute kogumahust teostatakse edaspidi 2-5% väljaspool sihtasutust Põhja-Eesti Regionaalhaigla, samas ise pakkudes koostööd kliinilis-konsultatiivsel erialal kõigile oma vastutuspiirkonna tervishoiuasutustele ning vastavalt tööjaotusele sihtasutusega Tartu Ülikooli Kliinikum ka kogu Eestis. Lähiaastate arengu üheks prioriteediks on e-diagnostika arendamine radioloogia infosüsteemi, labori infosüsteemi ning patoloogia infosüsteemi väljaarendamise kaudu, aga samuti piltide arhiveerimise ja kommunikatsioonisüsteemi loomisega.
Aktsiaselts Ida-Tallinna Keskhaigla annab vastavalt sotsiaalministri 19. augusti 2004 määrusega nr 103 “Haigla liikide nõuded” piirkondlikule haiglale kehtestatud statsionaarset arstiabi endokrinoloogia, günekoloogia, gastroenteroloogia, isotoopdiagnostika ja -ravi, reumatoloogia, onkoloogia ja silmahaiguste erialal.
Radioloogiauuringute ja ka teiste diagnostiliste piltide arhiivimine toimub piltide arhiivimise ja kommunikatsiooni süsteemis (PAKS), mis võimaldab piltide elektroonilist vahetust haigla üksuste vahel, mille tulemusel on võimalik jätta väiksematesse üksustesse tööle ainult radioloogiaõed või -tehnikud ja pildid saata kirjeldamiseks eriarstidele suuremate üksuste ruumides.
Olemasolev radioloogiauuringute hulk suureneb järgneva 5 aasta jooksul umbes 5-10% aastas. Muutuma peab radioloogiauuringute struktuur, sest uue uuringumeetodina lisandub magnetresonantstomograafia ja positronemissioontomograafia. Nukleaarmeditsiiniliste diagnostiliste ja raviprotseduuride hulk peab säilima endisena. Lisanduma peab menetlusradioloogiliste ja -kardioloogiliste protseduuride hulk, kusjuures oluline osa patsiente peaks viibima päevastatsionaaris.
· kirurgide arv tõuseb 8-lt kuni 10-ni;
Sisehaiguste osakond muutub laiaprofiilseks diferentsiaaldiagnostiliste ja hulgipatoloogiaga probleemsete haigete uuringute ja ravi osakonnaks, kus erakorraliste haigete osakaal ulatub kuni 75%-ni.
Lähiaastatel on prognoositav oluline töömahu suurenemine, kuna ohuteguritena suureneb tööstress ja kuvariga töötamise osakaal jms, tingides vajaduse oftalmoloogide ja psühholoogide kaasamiseks ning töötervishoiuarstide ja -õdede arvu suurendamiseks.
Ettevõtete juhtide tervise kontrolliks tehakse 4- ja 32-tunnilisi tasulisi terviseauditeid.
Kirurgilistel erialadel kasvab operatiivse ravi vajadus seoses üle 60-aastaste osakaalu kasvuga elanikkonnas.
Suureneb keiserlõigete osakaal praeguselt 18%-lt 25%-ni sünnitustest. Suureneb epiduraalvalutustamine sünnitusabis – kuni 50% sünnitustest, seoses sellega ka instrumentaalne sünnitusabi. Sünnitusosakond vajab voodeid juurde 1-2-kohaliste palatitena.
Haigla informatsioonisüsteemina kasutatakse ja arendatakse tarkvara ESTER-3.4. Infotehnoloogia edasine arendamine peab võimaldama järgnevaid lahendusi:
· e-tervishoiuteenuste võimaldamine patsientidele, perearstidele ja teistele tervishoiuasutustele;
· lõimumine e-terviselooga.
Aktsiaseltsis Lääne-Tallinna Keskhaigla osutatakse statsionaarset abi 15 erialal. 2006. aastal oli avatud 530 voodit ja raviti 22 813 haiget. Voodikohtade arv on viie aastaga vähenenud 19%. Keskmine ravikestus langenud 6,2-lt 5,3 päevani. Viie aastaga on suurenenud maakondadest ravil viibinud patsientide arv 9%. Statsionaarne üldkirurgiline tegevus on koondunud Meremeeste haiglasse, mis annab võimaluse valveteenistuse korraldamisel optimeerida tööjõu kasutamist.
2007. aasta algusest töötab kaasaegselt renoveeritud erakorralise meditsiini osakond Meremeeste haiglas. Ööpäevaringse erakorralise meditsiiniteenuse osutamiseks ja patsientide hospitaliseerimiseks profiilijärgsetesse osakondadesse on osakonnas 10 jälgimiskohta koos töökorralduslikes õigusaktides nõutud ruumidega haigetele ja personalile. Töömahuks on 40-50 erakorralist haiget ööpäevas.
Vastavalt haiglavõrgu arengukavale ja Tallinna tervishoiu arengukavale on nefroloogiline statsionaarne teenus planeeritud Aktsiaseltsis Lääne-Tallinna Keskhaigla. Statistiliste näitajate põhjal sageneb kroonilise neerupuudulikkusega patsientide arv ja kasvab neeru asendusravi vajavate haigete arv aastas 10-15%. Majanduslikku kokkuhoidu silmas pidades kavandatakse hemodialüüsi vajavatele haigetele tervishoiuteenust osutada päevastatsionaaris.
Gastroenteroloogiliste haigete arv tõuseb eeskätt krooniliste hepatiitide esinemissageduse tõusuga HIV-positiivsetel patsientidel. Selle haigete grupi uuringute ja ravi osas on vajalik tihe koostöö Nakkuskeskuse spetsialistidega. Suureneb alkoholi kahjustustest tekkinud seedetrakti haiguste arv (maksa tsirroos, krooniline pankreatiit jt).
Meremeeste haigla anestesioloogia teenistuse plaanides omab kõige kesksemat kohta intensiivravi osakonna uute ruumide täielik renoveerimine 2007. aastal. Ööpäevaringse erakorralise meditsiiniteenuse osutamiseks ja patsientide hospitaliseerimiseks profiilijärgsetesse osakondadesse on osakonnas 10 jälgimiskohta koos töökorralduslikus seadusandluses sätestatud ruumidega haigetele ja personalile. Töömahuks on 40-50 erakorralist haiget ööpäevas.
Haiglaravi vajavate patsientide arv tõuseb HIV-positiivsete ja AIDS-i haigete arvelt. Suureneb HIV-positiivsetelt ja AIDSi haigetelt emadelt sündinud laste haiglaravi ja järelkontrolli vajadus. Raskete HIV-positiivsete patsientide II ja III astme intensiivravi on planeeritud Anestesioloogia- ja intensiivravi keskuse intensiivravi osakonnas.
Täiskasvanutel võib prognoosida vähest voodipäevade arvu tõusu seoses HIV-positiivsete haigetega, kellel on sageli kaasuva diagnoosina tuberkuloos. Suureneb immunoloogiliste ja viiruse kvantitatiivsete uuringute vajadus HIV-positiivsetel patsientidel.
Ambulatoorse teenuse osas võib prognoosida HIV-positiivsete patsientide arvu tõusu. Tõenäoliselt kasvab patsientide voog Ida-Virumaalt veelgi.
Keskuse meeskonnatöös osalevad lisaks arstidele ja õdedele ka füsioterapeudid, logopeed, psühholoog ja sotsiaaltöötaja. Arvestades maailmas levinud trendi, kus insuldihaigeid käsitletakse kui erakorralist hospitaliseerimist vajavaid haigeid, on lähiaastate eesmärgiks insuldiprogrammi arendamine. Harju maakonnas on prognoositav insuldihaigete arv aastas 500-800 haiget. Trombolüüsravi insuldihaigetel on alustatud 2005. aastal.
Kavandatud visiitide koguarvu mõjutavaks teguriks on elanikkonna ostujõud, kuna täiskasvanud elanikkonnale on pakutavad teenused suuremas osas tasulised. 1. oktoobril 2002 jõustunud ravikindlustuse seaduse kohaselt tasub Eesti Haigekassa 100% hambaraviteenusest kuni 19-aastastele isikutele, mis kogu hambaravikeskuse tööst moodustab ainult 11%.
Aktsiaseltsis Lääne-Tallinna Keskhaigla töötavatest arstidest on üle 50-aastaste osakaal 48%. Arstide hulgas on noori spetsialiste (vanuses 25-30 aastat) ainult 6%, mis on poole väiksem kõikidest teistest vanusegruppidest.
Õdedest, laborantidest ja ämmaemandatest on kuni 50-aastaseid 62%. Seda näitajat arvestades ei ole personali vanus siin nii teravaks probleemiks.
Vastavalt õendusala erialade arengukavadele ei peaks õendus- ja hoolduspersonali arv vähenema ka aktiivravi voodikohtade arvu vähenemisel, sest õdede töö olemus ja sisu on muutunud intensiivsemaks seoses õendustöötajate iseseisvate vastuvõttudega, uute õendusteenuste, -dokumentatsiooni, patsiendiõpetuse ja -nõustamisega ning uute ravi- ja diagnostikavõtete kasutuselevõtuga.
Vastavalt Sihtasutuse Tallinna Lastehaigla arengukavale 2003-2008 viidi 2005. aastal lõpule haigla renoveerimine, mille tulemusena loodi nii patsiendile kui personalile kaasaja nõuetele vastav ravi- ja töökeskkond. Meditsiiniseadmete pidev uuendamine võimaldas mitmel erialal viia diagnostiline ja ravitöö uuele tasemele.
2003. aastast on hospitaliseeritute arv mõnevõrra vähenenud, lühenenud on ravikestus ja voodipäevade arv, voodikasutamise intensiivsus on keskmiselt 75%. Haigete viibimise lühenemine haiglas on seotud kaasaegsete diagnostikavõimaluste järjest laieneva kasutamisega, samuti uute ravivõtete ja ravimite kasutuselevõtuga, mis haigusprotsessi kulgu otsustavalt mõjutavad. Demograafiliste muutuste (laste arvu langus vanusgruppides 5-15 aastat) ja renoveerimise ning reorganiseerimise (Keila lasteosakonna voodite sulgemine) tulemusena on vähenenud voodite arv ägedate respiratoorsete infektsioonide raviks, lastekirurgia osakonna voodite arv on püsinud endisena, lisandunud on päevastatsionaari voodeid. Ambulatoorsete vastuvõttude arv on neil aastail järjest kasvanud, 2006. aastal tehti kokku 157 504 vastuvõttu, mis on 1,5% enam kui 2005. aastal. Kõige enam kasvas vastuvõttude arv haigla valvetoas ( 7,4%); põhjuseks on perearsti süsteemi rakendumine ja sellega seonduvad probleemid laste teenindamisel, samuti lastevanemate ootused kiireks konsultatsiooniks ja arstiabiks esmaste haigustunnuste ilmnemisel. Arenenud on kvaliteedialane ja terviseedenduslik tegevus. Patsiendi rahulolu ulatub 97%-ni.
Uute diagnostiliste uuringute juurutamiseks kavandab keskus pilootprojekti “Eriarsti otsus” läbiviimist. Projekti 70-päevase tegevusperioodi jooksul teostavad Tallinna tipparstid 6000 eriarsti vastuvõttu ja teevad kompetentse ettepaneku, kuidas tugevdada arstiabi protsessi võtmelüli – diagnostikat, samas suurendades haiglavälise eriarstiabi kättesaadavust ning muutes arstiabi süsteemi efektiivsemaks.
Kaasaegne diagnostiline aparatuur võimaldab suurendada Aktsiaseltsi Tallinna Diagnostikakeskus majanduslikku efektiivsust. Tekkivad vabad vahendid on vajalik aastatel 2007-2008 investeerida koolitusse, IT-lahendustesse ning kommunikatsiooni arendamisse Tallinna ravivõrguga. Lisaks omavahenditele taotletakse selleks investeeringuid ka tugifondidest.
Eriti halb on olukord kaariese ennetuse alal, kus süstemaatiliselt ja organiseeritult tegeldakse ennetusega ainult nendes 16 koolis, kus Sihtasutusel Tallinna Hambapolikliinik on hambaravikabinet, millised aastail 1998-2003 remonditi ja sisustati linnaeelarve vahendite eest. Mujal teostatakse profülaktilisi menetlusi ainult pöördumise alusel, mis tähendab, et suurel osal lastest jääb isegi läbivaatus teostamata.
Piimahammaskonna haaratus kaariesest on kõrge, ulatudes 6-7-aastastel isegi 7,7 hambani. See viitab sellele, et väikelastele suunatud ennetustegevus on puudulik ja ei jõua lastevanemateni.
Täiskasvanud elanikkonna tervisekäitumises on ilmnenud viimasel kümnendil mitmeid positiivseid suundumusi. 44% tallinlastest hindab oma praegust eluviisi tervislikuks ning 13% uuritavatest on viimase aasta jooksul muutnud oma eluviisi oluliselt tervislikumaks. Kõige silmapaistvamad muutused tervislikkuse suunas on toimunud toitumistavades: vähenenud on loomse rasva tarbijate osakaal ning suurenenud värske puu- ja köögivilja tarbijate arv; kasvanud on toidu valmistamisel peamise rasvainena toiduõli kasutajate osakaal kuni 90%-le. Positiivseid muutusi võib täheldada ka liikluskäitumises. Pimedal ajal helkurikandjate osakaal on kasvanud 5%-lt 30%-le ja turvavöö kasutajate osakaal auto esiistmel 55%-lt 80%-le. Võrreldes Soome analoogse uuringu näitajatega jäävad need Eestis oluliselt madalamaks.
Samas viimase kahekümne aasta jooksul ei ole elanikkonna kehaline aktiivsus praktiliselt muutunud. Tervisespordiga tegeleb vähemalt kaks korda nädalas 30% meestest ja naistest ning 50-56% noorukitest. On suurenenud sõltuvusainete (tubaka, alkoholi ja narkootikumide) tarbimine noorte seas.
Riiklike terviseprogrammide koordineerimine on koondatud Sotsiaalministeeriumi haldusalas olevasse Tervise Arengu Instituuti. Südame -ja veresoonkonnahaiguste riiklik strateegia 2005-2020 rakendub läbi riikliku ja maakondliku/linna tasandi tegevuse. Nimetatud tegevuste elluviimiseks sõlmitakse igal aastal Tallinna linna ja Tervise Arengu Instituudi vahel eraldise kasutamise leping. Lepingus kirjeldatud tegevusi viiakse ellu Tallinna Linnavalitsuse 15. juuni 2005 määrusega nr 69 moodustatud Tallinna Tervisenõukogu koordineerimisel.
· tervishoiuprojektide ja -programmide läbiviimine koostöös Eesti Haigekassa ja linnaosade valitsustega;
Regulaarsete suitsetajate osakaal on kasvanud nii poiste kui tüdrukute seas. 14-24-aastastest tütarlastest ja naistest Harjumaal moodustavad igapäevased suitsetajad 20-23% (Tur jt, 2004). 2002. aastaga võrreldes on kasvanud täiskasvanud igapäevasuitsetajate arv. Suurim igapäevasuitsetajate arv on meeste seas vanusrühmas 45-54 aastat (59,3%) ja naistel vanuses 35-44 (30,2%) eeskätt põhiharidusega elanike seas.
Viimase 10 aasta jooksul on pidevalt kasvanud nii naiste kui meeste seas viina, veini ja õlle tarbimislevimus (Kasmel jt, 2002). Alkoholi tarbimine kasvab ka noorte hulgas. Võrreldes 1995. aastaga on tüdrukute osakaal, kes on olnud purjus enam kui 20 korda elu jooksul, kümnekordistunud (Maser jt, 2002). Illegaalsete narkootikumide tarbimine 15-16-aastaste seas on kasvanud 7%-lt 1995. aastal 24%-ni 2003. aastal (Lõhmus jt, 2003). Alates 1995. aastast on pidevalt tõusnud noorukite osakaal, kes oma elu jooksul on kasutanud mingit illegaalset uimastit – Tallinnas oli neid 2003. aastal 32%. Viimaste aastate jooksul sagenes tüdrukute sõltuvusainete tarbimine 11% võrra. Illegaalsete uimastite kättesaadavust hindavad Tallinna 15-16-aastased õpilased tunduvalt kergemaks, võrreldes kõikide Eesti õpilaste keskmise arvamusega (Allaste jt, 2003).
2005. aastal läbiviidud süstivate narkomaanide populatsiooniuuringu (Uusküla, 2005) tulemused näitavad, et Eestis on hinnanguliselt ligi 13 800 probleemset uimastisõltlast sh Harjumaal 9963 sõltlast. Tallinnas elavate süstivate narkomaanide hulk on hinnanguliselt 5000 (narkomaanide populatsioni uuring, Anneli Uusküla). Süstivate narkomaanide üldarvust kuni 62% on HIV-nakatunud ning ligikaudu 90% mitte-eestlased.
2000. aastal alanud HIV-nakkuse epideemiline levik Eestis on mõnevõrra pidurdunud, uute nakatunute arv on viimastel aastatel püsinud 600–700 juhu piires. Kokku on aastate jooksul (kuni 2007) HIV-viirus diagnoositud 5 731 inimesel. Eestit iseloomustab endiselt HIV-nakkuse kontsentreeritud epideemia, mille puhul HIV-levimus süstivate narkomaanide seas ületab 5%, kuid rasedatel naistel jääb alla 1%. Võrreldes 2000. aastaga suurenes aastatel 2001–2006 oluliselt Tallinnas diagnoositud HIV-i juhtude osatähtsus. Kui 2000. aastal moodustasid kõikidest registreeritud nakatunutest tallinlased 6%, siis 2006. aastal oli nende osatähtsus 39,4%.
2003. aasta 1. oktoobrist viidi Eestis Tervise Arengu Instituudi juhtimisel läbi Global Fund’i programmi AIDSi, tuberkuloosi ja malaaria vastu võitlemiseks. Nelja-aastase programmi lõpukuupäevaks oli 30. september 2007, peale mida on riik kohustatud teenuse rahastuse samas mahus üle võtma. Eesti riiklikust HIV-i ja AIDSi strateegiast aastateks 2006-2015 lähtuvalt on Sotsiaalministeerium asunud ellu viima väljatöötatud HIV-positiivsete riiklikku juhtumikorraldussüsteemi. Riikliku programmi eesmärk on planeerida ja pakkuda HIV-positiivsetega seotud teenuseid (ennetus, ravi, tugigrupiteenus) riiklikul tasandil.
Aastatel 2007-2008 püsib inflatsioon Eestis üle 4%, mistõttu ei suuda Eesti aastani 2010 täita euro kasutuselevõtu eeltingimuseks olevat Maastrichti inflatsioonikriteeriumi.
Tallinna tervishoiu arengukava 2007-2015 viivad ellu Tallinna linna poolt asutatud aktsiaseltsid ja sihtasutused (raviasutused), tervishoiuteenuste osutajad. Tallinna tervishoiu arengukavas 2007-2015 planeeritud eesmärkide realiseerimiseks kavandatakse kaasata rohkem välisrahastust ja võimalusel erasektori vahendeid. Eesmärgi saavutamiseks vajalike tegevuste osas suurendavad keskhaiglad välisrahastusega investeeringute osakaalu investeeringute kogumahus, mis võimaldab katta ehitus- ja renoveerimisprogrammide kulusid.
Haiglate edasiste ehituskavade rahastamiseks esitatakse haiglate poolt taotlused Euroopa Liidu toetuste saamiseks vastavuses riikliku struktuurivahendite kasutamise strateegia 2007-2013 nõuetele. Nii on elukeskkonna arendamise rakenduskava prioriteetse suuna 6: tervishoiu- ja hoolekande infrastruktuuri arendamine üheks prioriteediks kesk- ja regionaalsete haiglate infrastruktuuri optimeerimine, mis tooks kaasa praegu erinevates paikades pakutava eriarstiabi kontsentreerumise ühte kompleksi ning aitaks vähendada tehnoloogia ja personali dubleerimist.